[{"text_idx": "#000000", "text": "Congre\u0301s internacional de Joves Esperantistes"}, {"text_idx": "#000002", "text": "Inter la 10-a kaj la 20-a de marto 2019 okazis la Esperanto-Semajno (SemEo), organizita de Esperanto-Kultur-Centro (EKC) de Tuluzo, en Francio. TEJO-delegacio partoprenis la eventon.La TEJO-volontulino Manuela Burghelea rakontas pri la sperto. Bonan legadon!"}, {"text_idx": "#000003", "text": "Kiel iama volontulino de Esperanto-Kultur-Centro (EKC) de Tuluzo, mi sciis, ec\u0302 antau\u0306 komenci mian novan volontuladon por TEJO en Roterdamo, ke nenio kaj neniu haltigos min esperantuluzumi en marto. Iam pasinte havis mi s\u0302ancon partopreni la eventon en 2017, g\u0302uante interalie koncerton de i.d.c. kaj prelegon de Chuck Smith pri Amikumu."}, {"text_idx": "#000007", "text": "Sekvis en Tuluzo tagoj plenaj je renkontoj, vizitoj, prelegoj, ludvesperoj, babiladoj, esperantumadoj kaj aligatoradoj. Mi aparte amis la lingvo-festivaleton, en kiu mi povis lerni interalie pri la skota, la tamila kaj la tagaloga, rekte de esperantistoj nun volontulantaj au\u0306 studantaj en Tuluzo. Vespere, La Kompanoj delektis nin per koncerto de Brel. Tuluzo delektis nin c\u0302iutage per surstrataj manifestacioj."}, {"text_idx": "#000008", "text": "La tradukado kaj la lingva konsciigo ricevis specialan atenton. Okazis informtablo kaj ekspozicio pri Esperanto kaj lingva diverseco en du lokaj universitatoj."}, {"text_idx": "#000009", "text": "Ekspozicio pri Esperanto kaj lingva diverseco en la universitato"}, {"text_idx": "#000010", "text": "Praktika ateliero pri Vikipedio fare de sperta vikipediisto lernigis al ni la bazojn de la kontribuado kiel verkisto kaj tradukisto. Mi faris prezenton pri la projekto Tutmondaj Voc\u0302oj en la Fakultato pri lingvoj, informante pri la partnerig\u0302o de Tutmondaj Voc\u0302oj en la Internacia Jaro de Indig\u0302enaj Lingvoj 2019 kaj pri kiel oni povas ig\u0302i volontula tradukisto en la projekto. Lingvo-kafejoj kaj malkovraj atelieroj kunigis esperantistojn kaj esperantemulojn. Ludoj sukcesis paroligi la timemulojn."}, {"text_idx": "#000013", "text": "Dum la lasta tago en Tuluzo mi intervjuis en hejmeca etoso miajn gastigantojn Jeannette kaj Rikardon pri TEJO en sia tempo kaj pri Pasporta Servo, kies unuan aperon lau\u0306 la moderna sistemo Jeannette gvidis."}, {"text_idx": "#000015", "text": "Je la ens\u0302ipig\u0302pordo, mia nederlanda amiko demandis al mi, c\u0302u mi hazarde ankau\u0306 venis al Francio por la festivalo. Tiel mi malkovris ke en Tuluzo okazis ne nur Esperanto-Semajno, sed ankau\u0306 filmfestivalo. Mia amiko scivolemis pri la esperanta s\u0302tato Moresnet kaj interesig\u0302is c\u0302u ekzistas videoj pri Esperanto, sed ni malmulte povis paroli antau\u0306 la ens\u0302ipig\u0302o."}, {"text_idx": "#000022", "text": "Aquest lloc utilitza Akismet per reduir el correu brossa. Aprendre com la informacio\u0301 del vostre comentari e\u0301s processada"}]